Der findes ikke nogen bestemmelse i forordning nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, der udtrykkeligt fastsætter muligheden for at ændre betalingsrettighederne for en landbruger, der har modtaget et for stort antal betalingsrettigheder i forbindelse med den oprindelige tildeling. Artikel 73a i forordning nr. 796/2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i forordning nr. 1782/2003 fastsætter derimod regler om tilbagesøgning af uretmæssigt tildelte rettigheder, af hvilke det fremgår, at betalingsrettigheder under de omstændigheder, de omhandler, kan være genstand for en ny beregning. Bestemmelsen bunder, som det fremgår af 15. betragtning til forordning nr. 239/2005, hvormed den blev indført i forordning nr. 796/2004, i et ønske om at fastsætte regler for det tilfælde, at en landbruger uretmæssigt har modtaget en vis mængde betalingsrettigheder, eller for det tilfælde, at værdien af hver enkelt af betalingsrettigheder er blevet fastsat til et fejlagtigt niveau.

I tilfælde af, at uretmæssig tildeling af visse betalingsrettigheder har påvirket både enhedsværdien og den samlede værdi af de betalingsrettigheder, der er blevet tildelt en landbruger, derved, at enhedsvurderingen er blevet vurderet for lavt, mens den samlede værdi er blevet vurderet for højt, foreskriver artikel 73a i forordning nr. 796/2004 ingen retrospektiv fornyet vurdering af enhedsværdien af betalingsrettighederne.

For så vidt angår fortolkningen af artikel 73a, stk. 1, i forordning nr. 796/2004 gælder, at ordlyden af denne bestemmelse hverken fastsætter eller udtrykkeligt udelukker en retrospektiv fornyet vurdering af enhedsværdien af uretmæssigt tildelte rettigheder efter en tilbagesøgning af uretmæssigt tildelte rettigheder. I denne forbindelse kan præciseringen i forordningens artikel 73a, stk. 1, tredje afsnit, hvorefter de uretmæssigt tildelte betalingsrettigheder anses for aldrig at være blevet tildelt, ikke fortolkes således, at den foreskriver en sådan fornyet vurdering. Denne præcisering skal derimod læses i sammenhæng med forordningens artikel 73a, stk. 4, og skal fortolkes således, at den har som sit eneste formål at anføre, at den støtte, der i givet fald tildeles på grundlag af uretmæssigt tildelte rettigheder, selv er uretmæssig, således at den i henhold til bestemmelserne i artikel 73 i forordning nr. 796/2004 skal tilbagebetales.

En sådan fornyet højere vurdering følger heller ikke af artikel 73a, stk. 2, i forordning nr. 796/2004. Denne bestemmelse foreskriver nemlig kun en fornyet lavere vurdering af betalingsrettighederne. Denne bestemmelse kan ikke fortolkes således, at den foreskriver en retrospektiv fornyet højere vurdering af enhedsværdien af betalingsrettighederne, når den samlede værdi af de rettigheder, der er blevet tildelt landbrugeren - i tilfælde af uretmæssig tildeling af visse betalingsrettigheder og en for lav vurdering af enhedsværdien af de tildelte rettigheder - er fastsat for højt.

(jf. præmis 82, 83, 87, 88, 93 og 95-97)